4. การวิจัยและพัฒนา

4.1 นโยบายการวิจัยและพัฒนา

บริษัทตระหนักถึงความสำคัญของการตอบสนองความต้องการของผู้บริโภค
โดยการนำเสนอผลิตภัณฑ์ที่มีคุณภาพ ได้มาตรฐาน และมีการคิดค้นพัฒนาผลิตภัณฑ์ใหม่ๆ
รวมทั้งปรับปรุงพัฒนาให้สอดคล้องกับความต้องการของผู้บริโภคอยู่ตลอดเวลา
ด้วยการเล็งเห็นในความสำคัญนี้ บริษัทจึงทุ่มเทในการค้นคว้าวิจัยและพัฒนา
ทั้งในเชิงคุณภาพและรูปแบบของผลิตภัณฑ์ให้สามารถตอบสนองความต้องการ
และสร้างความพึงพอใจสูงสุดให้กับผู้บริโภค โดยมีแนวทาง ดังนี้

1. ด้านการวิจัยและพัฒนาผลิตภัณฑ์

-   วิเคราะห์และทดสอบคุณภาพของวัตถุดิบ / ผลิตภัณฑ์

บริษัทมีหน่วยงานทดสอบทางวิทยาศาสตร์ ที่ดำเนินการวิเคราะห์และทดสอบวัตถุดิบ
เพื่อการคัดเลือกวัตถุดิบมีคุณภาพที่เหมาะสมกับรูปแบบสินค้าและการใช้งาน
รวมทั้งการตรวจสอบและทดสอบคุณภาพวัตถุดิบทุกล็อตก่อนนำไปสู่กระบวนการผลิต
เพื่อให้วัตถุดิบที่ใช้ในการผลิตมีคุณภาพเป็นไปตามมาตรฐาน

-   วิจัยและพัฒนาผลิตภัณฑ์ / วัตถุดิบ

บริษัทมีฝ่ายวิจัยและเสริมสร้างนวัตกรรม และหน่วยงานวิจัยและพัฒนาวัตถุดิบ
เพื่อคิดค้นนวัตกรรมใหม่ๆ เพื่อเพิ่มศักยภาพในการแข่งขัน และเป็นผู้นำในผลิตภัณฑ์ใหม่ๆ
ทั้งตลาดในประเทศและต่างประเทศ โดยผลงานที่ผ่านมา คือ

ผลิตภัณฑ์คอตต้าซิลค์ “CottaZilk” นวัตกรรมจากไหมไทย ด้วยภูมิปัญญาไทย สู่สากล
ที่ได้จากการผสมผสานระหว่าง ไหมไทย กับ ใยฝ้ายคุณภาพดี
จนได้ผ้าไหมสายพันธุ์ใหม่ที่มีความเงางามและสวมใส่สบาย เนียนนุ่ม

ผลิตภัณฑ์ผ้าทาแนค “TANAC”
เป็นเนื้อผ้าที่มุ่งพัฒนาขึ้นมาเพื่อให้ได้เนื้อผ้าที่เหมาะสมกับการสวมใส่ในชีวิตประจำวันของแถบภูมิภาคเขตร้อนชื้น
(Tropical Zone) เป็นเนื้อผ้าที่มีคุณสมบัติ การระบายอากาศได้ดี
ช่วยในการถ่ายเทอุณหภูมิและความเปียกชื้นจากผิวหนังสู่ภายนอกได้อย่างง่ายดาย
ทำให้รู้สึกเย็นสบายเวลาสวมใส่ และเนื้อผ้ามีการแห้งตัวเร็ว ช่วยลดเวลาในการตากผ้า

2. ด้านการวิจัยลูกค้า ตลาด และการรับฟังความคิดเห็นของลูกค้า

-   สำรวจวิจัยพฤติกรรมและความพึงพอใจของผู้บริโภค

พันธกิจหลักของหน่วยงานวิจัยและศูนย์ลูกค้าสัมพันธ์ ที่มุ่งการตอบสนองความพึงพอใจของลูกค้า
โดยบริษัทได้ร่วมมือกับบริษัทผู้จัดจำหน่าย ทำการศึกษาพฤติกรรมของผู้บริโภค
แนวโน้มความต้องการสินค้าของผู้บริโภค และการสำรวจวัดความพึงพอใจของลูกค้า รวมทั้ง
ศูนย์ลูกค้าสัมพันธ์ ที่ทำหน้าที่รับฟังความคิดเห็นของลูกค้า
เพื่อนำข้อติชมและข้อร้องเรียนของลูกค้าไปปรับปรุงพัฒนาสินค้าและบริการ
อันเป็นเสียงสะท้อนกลับจากภายนอกที่สำคัญต่อการนำไปปรับปรุงภายใน ในแต่ละขั้นตอน ตั้งแต่
การวางแนวคิดของสินค้าในแต่ละฤดูกาล การพัฒนาและทดสอบสินค้า การออกแบบ
การวางแผนธุรกิจ การผลิต และการจัดซื้อ
เพื่อมุ่งให้มีการปรับปรุงการบริหารจัดการสินค้าให้ตรงกับความต้องการของตลาด
และทำให้ลูกค้าได้รับความพึงพอใจเหนือความคาดหมายต่อไป

-   สำรวจและวิเคราะห์ตลาดและคู่แข่ง

บริษัทได้ร่วมมือกับบริษัทผู้จัดจำหน่าย ทำการสำรวจและรวบรวมข้อมูลตลาดและคู่แข่ง
เพื่อติดตามสถานการณ์การแข่งขันทางการตลาด รวมทั้งความเคลื่อนไหวของคู่แข่งรายสำคัญ ๆ
เพื่อใช้ในการกำหนดกลยุทธ์ทางการตลาด และการพัฒนาผลิตภัณฑ์ให้สอดคล้องกับภาวะตลาด

-   วิจัยสรีระ

ทีมงานวิจัยสรีระ ที่ร่วมกับสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม
ทำการสำรวจเพื่อวัดสรีระชายของชายไทย โดยจัดทำทุก ๆ 5 ปี
อันเป็นการรวบรวมข้อมูลการเปลี่ยนแปลงโครงสร้างร่างกายของชายไทยให้ทันสมัยตลอดเวลา
เพื่อนำไปปรับปรุงผลิตภัณฑ์ให้เหมาะสมกับสรีระของชายไทย และอีกด้านหนึ่ง
ทางสำนักงานมาตรฐานผลิตภัณฑ์อุตสาหกรรม ได้นำข้อมูลมาตรฐานสรีระร่างกายของชายไทย
ไปเผยแพร่เพื่อเป็นประโยชน์แก่สาธารณชน อีกด้วย

3. ด้านการวิจัยและพัฒนาเทคโนโลยีการผลิต

บริษัทมีนโยบายที่จะพัฒนาทักษะ เทคโนโลยี และนวัตกรรมในการผลิต ที่มุ่งพัฒนาผลิตภัณฑ์ชั้นเลิศ
ด้วยการจัดตั้งสายการผลิต “Prestige Line” ที่จะเป็นสายการผลิตที่จะพัฒนา เสื้อเชิ้ตชั้นยอด
เป็นการยกระดับคุณค่าของสินค้าและความสามารถในการแข่งขัน ด้วยการพัฒนาสายการผลิต
การพัฒนาพนักงานให้มีความชำนาญในการใช้เครื่องจักรและอุปกรณ์ที่ทันสมัย
และสามารถปรับปรุงกระบวนการผลิตให้มีประสิทธิภาพ
รวมทั้งการคิดค้นอุปกรณ์ช่วยเย็บและเทคนิคการผลิตใหม่ ๆ เพื่อเพิ่มประสิทธิภาพในการผลิต

4.2 ค่าใช้จ่ายในการวิจัยและพัฒนา

ด้านค่าใช้จ่าย
มีการกำหนดงบประมาณและจัดสรรให้เหมาะสมกับแผนการดำเนินงานในแต่ละโครงการอย่างพอเพียง

(หน่วย : ล้านบาท)

  ----------------------- --------------- --------------- ----------------
  ค่าใช้จ่าย                 ปี 2547          ปี 2546          ปี 2545

  ค้นคว้าวิจัยและพัฒนา         4.52            4.71            3.99
  ----------------------- --------------- --------------- ----------------